Document ID: 32014R1238

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1238/2014 ΤΗΣ ΕΠΙΤΡΟΠΉΣ
της 19ης Νοεμβρίου 2014
για την τροποποίηση του κανονισμού (ΕΕ) αριθ. 59/2011 όσον αφορά τις δασμολογικές ποσοστώσεις για τους οίνους καταγωγής Σερβίας
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως τα άρθρα 184 και 187,
Εκτιμώντας τα ακόλουθα:
(1)
Στις 29 Απριλίου 2008 υπογράφηκε στο Λουξεμβούργο συμφωνία σταθεροποίησης και σύνδεσης («ΣΣΣ») μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σερβίας, αφετέρου, η οποία τέθηκε σε ισχύ την 1η Σεπτεμβρίου 2013.
(2)
Στις 25 Ιουνίου 2014 υπογράφηκε το πρωτόκολλο της Συμφωνίας Σταθεροποίησης και Σύνδεσης («το πρωτόκολλο») μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σερβίας, αφετέρου, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση (2). Η υπογραφή του, εξ ονόματος της Ευρωπαϊκής Ένωσης και των κρατών μελών της εγκρίθηκε με την απόφαση 2014/517/ΕΕ του Συμβουλίου (3) και η σύναψή του, εξ ονόματος της Ευρωπαϊκής Κοινότητας Ατομικής Ενέργειας, εγκρίθηκε με την απόφαση 2014/518/Ευρατόμ του Συμβουλίου (4). Το πρωτόκολλο εφαρμόζεται προσωρινά από την 1η Αυγούστου 2014.
(3)
Το άρθρο 7 του πρωτοκόλλου και το παράρτημα III προβλέπουν τροποποιήσεις των υφιστάμενων δασμολογικών ποσοστώσεων για οίνους καταγωγής Σερβίας με ισχύ από την 1η Αυγούστου 2014.
(4)
Σύμφωνα με το άρθρο 11 του πρωτοκόλλου, για το έτος 2014, οι όγκοι των νέων δασμολογικών ποσοστώσεων και οι αυξήσεις των όγκων των υφιστάμενων δασμολογικών ποσοστώσεων υπολογίζονται κατ' αναλογία των βασικών ετήσιων όγκων που καθορίζονται στο πρωτόκολλο, αφού ληφθεί υπόψη η περίοδος πριν από την 1η Αυγούστου 2014.
(5)
Για να εφαρμοστούν οι δασμολογικές ποσοστώσεις για τον οίνο που προβλέπονται στο πρωτόκολλο, είναι ανάγκη να τροποποιηθεί ο κανονισμός (ΕΕ) αριθ. 59/2011 της Επιτροπής (5).
(6)
Συνεπώς, ο κανονισμός (ΕΕ) αριθ. 59/2011 πρέπει να τροποποιηθεί αναλόγως.
(7)
Δεδομένου ότι το πρωτόκολλο εφαρμόζεται από την 1η Αυγούστου 2014, ο παρών κανονισμός θα πρέπει να εφαρμόζεται από την ίδια ημερομηνία και να τεθεί σε ισχύ την ημέρα της δημοσίευσής του.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΕ) αριθ. 59/2011 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Νοεμβρίου 2014.

Labels: 17
5
3
18
15